Document ID: 32010R0945

REGULAMENTUL (UE) NR. 945/2010 AL COMISIEI
din 21 octombrie 2010
de adoptare a planului de repartizare către statele membre a resurselor imputabile exercițiului bugetar 2011 pentru furnizarea de alimente din stocurile de intervenție pentru persoanele cele mai defavorizate din Uniunea Europeană și de derogare de la anumite dispoziții din Regulamentul (UE) nr. 807/2010
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 43 literele (f) și (g) coroborate cu articolul 4,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (2), în special articolul 3 alineatul (2),
întrucât:
(1)
În conformitate cu articolul 2 din Regulamentul (UE) nr. 807/2010 al Comisiei din 14 septembrie 2010 de stabilire a normelor de punere în aplicare pentru livrarea de produse alimentare din stocurile de intervenție pentru persoanele cele mai defavorizate din Uniune (3), Comisia trebuie să adopte un plan de distribuție care urmează să fie finanțat din creditele disponibile în exercițiul bugetar 2011. Este necesar ca planul să stabilească, în special, pentru fiecare dintre statele membre care pun în aplicare acțiunea, resursele financiare maxime disponibile pentru executarea părții sale din plan, precum și cantitatea din fiecare tip de produs care urmează să fie retrasă din stocurile deținute de către agențiile de intervenție.
(2)
Statele membre implicate în planul de distribuție pentru exercițiul bugetar 2011 au furnizat Comisiei informațiile necesare în conformitate cu articolul 1 din Regulamentul (UE) nr. 807/2010.
(3)
În scopul alocării resurselor, este necesar să se țină seama de experiența acumulată și de măsura în care statele membre au utilizat resursele care le-au fost atribuite pe parcursul exercițiilor precedente.
(4)
Articolul 2 alineatul (3) litera (a) punctul (iii) din Regulamentul (CEE) nr. 807/2010 prevede alocarea de resurse pentru achiziționarea de pe piață a unor produse temporar indisponibile în stocurile de intervenție. Având în vedere că stocurile de unt deținute în prezent de agențiile de intervenție nu sunt suficiente pentru a acoperi alocările, trebuie stabilite alocări de resurse care să permită achiziționarea de pe piață în vederea implementării planului de distribuție pentru exercițiul bugetar 2011.
(5)
La articolul 4 din Regulamentul (UE) nr. 807/2010 se prevede că, în cazul în care nu există orez în stocurile de intervenție, Comisia poate autoriza scoaterea de cereale din stocurile de intervenție ca plată a furnizării de orez și de produse pe bază de orez mobilizate pe piață. În consecință, dat fiind că în prezent nu există stocuri de intervenție pentru orez, trebuie autorizată scoaterea de cereale din stocurile de intervenție ca plată a mobilizării de produse pe bază de orez pe piață.
(6)
La articolul 8 alineatul (1) din Regulamentul (E) nr. 807/2010 se prevede transferul, între statele membre, al produselor care nu sunt disponibile în stocurile de intervenție ale statului membru unde sunt necesare aceste produse pentru implementarea planului anual de distribuție. În consecință, trebuie autorizate transferurile pe teritoriul Uniunii Europene necesare implementării planului pentru 2011, în condițiile stabilite la articolul 8 din Regulamentul (UE) nr. 807/2010.
(7)
De asemenea, având în vedere situația pieței în ceea ce privește cerealele și pentru a permite Comisiei să gestioneze stocurile de intervenție pentru cereale în mod eficient și prompt, este necesar ca, în cazul transferurilor pe teritoriul Uniunii Europene, statele membre furnizoare să informeze rapid Comisia cu privire la cantitățile din fiecare tip de cereale aflate în stocuri de intervenție pe teritoriul lor pe care le vor păstra în scopul implementării planului de distribuție pentru 2011.
(8)
Având în vedere complexitatea implementării planului de distribuție pentru 2011, care necesită un volum ridicat de transferuri pe teritoriul Uniunii Europene, este oportună creșterea marjei de 5 % prevăzută la articolul 3 alineatul (4) din Regulamentul (UE) nr. 807/2010.
(9)
Pentru a garanta că produsele din stocurile de intervenție nu sunt introduse pe piață într-un moment nepotrivit al anului, trebuie reduse perioadele, prevăzute la articolul 3 alineatul (2) primul, al doilea și al treilea paragraf din Regulamentul (UE) nr. 807/2010, în care produsele pot fi retrase din stocurile de intervenție.
(10)
Ținând seama de volumul mare de produse care trebuie retrase din stocurile de intervenție și de volumul mare de transferuri pe teritoriul Uniunii Europene, este oportună derogarea de la obligația de retragere a produselor din stocurile de intervenție în termen de șaizeci de zile prevăzută la articolul 3 alineatul (2) paragraful al cincilea din Regulamentul (UE) nr. 807/2010.
(11)
Având în vedere situația actuală a pieței în sectorul cerealelor, caracterizată de niveluri înalte ale prețurilor de piață, este oportună, pentru a proteja interesele financiare ale Uniunii, creșterea garanției, prevăzută la articolul 4 alineatul (3) și la articolul 8 alineatul (4) din Regulamentul (UE) nr. 807/2010, pe care trebuie să o constituie ofertantul declarat câștigător al operațiunilor de livrare de cereale.
(12)
Pentru implementarea planului anual de distribuție, este necesar să se rețină ca fapt generator, în sensul articolului 3 din Regulamentul (CE) nr. 2799/98, data la care începe exercițiul de gestionare a stocurilor publice.
(13)
În conformitate cu articolul 2 alineatul (2) din Regulamentul (UE) nr. 807/2010, în cursul elaborării planului anual de distribuție Comisia a consultat principalele organizații familiarizate cu problemele persoanelor celor mai defavorizate din Uniunea Europeană.
(14)
Comitetul de gestionare a organizării comune a piețelor agricole nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Pentru 2011, distribuirea de alimente pentru persoanele cele mai defavorizate din Uniunea Europeană, în temeiul articolului 27 din Regulamentul (CE) nr. 1234/2007, se realizează în conformitate cu planul anual de distribuție stabilit în anexa I la prezentul regulament.
Se autorizează utilizarea cerealelor ca plată pentru produse pe bază de orez mobilizate pe piață, astfel cum se prevede la articolul 4 alineatul (2) din Regulamentul (UE) nr. 807/2010.
Articolul 2
Resursele alocate statelor membre pentru achiziționarea de unt de pe piața Uniunii Europene, necesare în cadrul planului menționat la articolul 1, sunt stabilite în anexa II.
Articolul 3
1. Transferul pe teritoriul Uniunii Europene al produselor enumerate în anexa III la prezentul regulament se autorizează în condițiile stabilite la articolul 8 din Regulamentul (UE) nr. 807/2010.
2. În cazul transferului de cereale pe teritoriul Uniunii Europene, statele membre furnizoare îi comunică Comisiei, în termen de 15 zile de la data intrării în vigoare a prezentului regulament, cantitățile din fiecare tip de cereale deținute de agențiile de intervenție ale acestora, pe care le păstrează în scopul implementării planului de distribuție pentru 2011.
Articolul 4
Prin derogare de la articolul 3 alineatul (2) primul și al treilea paragraf din Regulamentul (UE) nr. 807/2010, pentru planul de distribuție pentru 2011, retragerea din stocurile de intervenție a untului și a laptelui praf degresat are loc în perioada 1 iunie - 30 septembrie 2011.
Cu toate acestea, primul paragraf din articolul respectiv nu se aplică alocărilor mai mici sau egale cu 500 de tone.
Pentru planul de distribuție pentru 2011, nu se aplică, în cazul untului și al laptelui praf degresat, termenul de 60 de zile pentru scoaterea produselor destinate retragerii prevăzut la articolul 3 alineatul (2) al cincilea paragraf din Regulamentul (UE) nr. 807/2010.
Articolul 5
Prin derogare de la articolul 3 alineatul (2) al doilea paragraf din Regulamentul (UE) nr. 807/2010, pentru planul de distribuție pentru 2011, 70 % din stocurile de cereale deținute de agențiile de intervenție trebuie retrase înainte de 1 iunie 2011.
Pentru planul de distribuție pentru 2011, nu se aplică, în cazul cerealelor, perioada de 60 de zile pentru scoaterea produselor destinate retragerii prevăzută la articolul 3 alineatul (2) al cincilea paragraf din Regulamentul (UE) nr. 807/2010.
Articolul 6
Prin derogare de la articolul 4 alineatul (3) al cincilea paragraf și de la articolul 8 alineatul (4) primul paragraf din Regulamentul (UE) nr. 807/2010, pentru planul de distribuție pentru 2011, înainte de retragerea cerealelor din stocurile de intervenție, ofertantul declarat câștigător al operațiunilor de livrare trebuie să constituie o garanție de 150 EUR per tonă.
Articolul 7
Prin derogare de la articolul 3 alineatul (4) din Regulamentul (UE) nr. 807/2010, pentru planul de distribuție pentru 2011, în cazul în care modificările justificate afectează 10 % sau mai mult din cantitățile sau valorile stabilite pentru fiecare produs în planul UE, se efectuează o revizuire a planului.
Articolul 8
Pentru implementarea planului anual de distribuție prevăzut la articolul 1 din prezentul regulament, data faptului generator în sensul articolului 3 din Regulamentul (CE) nr. 2799/98 este 1 octombrie 2010.
Articolul 9
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 octombrie 2010.

Labels: 17
19
5
0
3
18